পবিত্র মুখোপাধ্যায় কবিতা মিলনসাগরPabitra Mukhopadhyay Poetry MILANSAGAR
কবি পবিত্র মুখোপাধ্যায় - জন্মগ্রহণ করেন অবিভক্ত বাংলার বরিশাল জেলার আমতলীতে এক
দরিদ্র পরিবারে। পিতা রোহিণীকান্ত মুখোপাধ্যায় এবং মাতা যোগমায়া দেবী।
খুব ছোটবেলাতেই মাকে হারিয়ে কবি ফিরোজপুরে মাসীর বাড়িতে মানুষ হন। দেশবিভাগের টালমাটালে
অকালবিধবা মাসী সামান্য পুঁজি নিয়ে শিশু পবিত্র ও যুবক পুত্রকে সঙ্গে নিয়ে কোলকাতায় চলে আসেন
উদ্বাস্তু হয়ে ১৯৪৮ সালে।
কবি নিজ প্রচেষ্টায় প্রথমে ভবানীপুর সাউথ সাবার্বান স্কুল ও পরে শ্যামাপ্রসাদ সান্ধ্য কলেজে পড়াশোনা করে
স্নাতক হন। পরবর্তী কালে কলকাতা বিশ্ববিদ্যালয় থেকে স্নাতকোত্তর ডিগ্রী লাভ করেন। যোগ দেন এক
বীমা কোম্পানিতে বেয়ারার চাকরি নিয়ে। বাকি সময়ে টিউশন ইত্যাদি করে রাত্রে করতেন পড়াশোনা।
পেশায় অধ্যাপক, তিনি প্রথম জীবনে চেতলা বয়েজ স্কুলে শিক্ষকতা করেন। পরবর্তীকালে তিনি দক্ষিণ
চব্বিশ পরগণার বিদ্যানগর কলেজের বিভাগীয় প্রধানের পদে নিযুক্ত হন। এখান থেকেই ২০০০ সালে তিনি
অবসর গ্রহণ করেন।
ভবানীপুর সাউথ সাবার্বান স্কুলে পড়ার সময়ে কবিতা রচনার সূত্রপাত। সাহিত্য পিপাসু কবিবন্ধুদের সাহচর্য
এবং সহায়তায়, ১৯৫৭ সালে প্রকাশ করেন “কবিপত্র” কবিতা পত্রিকা। প্রায় যাট বছর অতিক্রান্ত করে
আজও প্রকাশিত হয়ে চলেছে “কবিপত্র”।
প্রথম বই দর্পণে অনেক মুখ, বহু পুরস্কারে সম্মানিত। কবি রবীন্দ্র স্মৃতি পুরস্কার পেয়েছেন ২০০৯ সালে।
প্রকাশিত কাব্যগ্রন্থের মধ্যে রয়েছে “দর্পণে অনেক মুখ” (১৯৬০), “শবযাত্রা” (১৯৬১), “হেমন্তের সনেট”
(১৯৬১), “আগুনের বাসিন্দা” (১৯৬৭), “ইবলিসের আত্মদর্শন” (১৯৬৯), “অস্তিত্ব অনস্তিত্ব সংক্রান্ত” (১৯৭০),
“বিযুক্তির স্বেদরাজ” (১৯৭২), “শ্রেষ্ঠ কবিতা” (১৯৭৬), “দ্রোহহীন আমার দিনগুলি” (১৯৮২), “অলর্কের
উপাখ্যান” (১৯৮২), “আমি তোমাদের সঙ্গে আছি” (১৯৮৫), “পশুপক্ষী সিরিজ” (১৯৮২), “ভারবাহীদের গান”
(১৯৮৩),  “আছি প্রেমে বিপ্লবে বিষাদে” (১৯৮৭)।
কবি প্রধানতঃ দীর্ঘ কবিতার কবি হিসেবেই বেশী পরিচিত। তাঁর “শবযাত্রা” (১৯৬১) ও “ইবলিসের
আত্মদর্শন” (১৯৬৯) সার্থক দীর্ঘ কবিতার নিদর্শন। এ ছাড়াও আছে অজস্র খণ্ড কবিতার বই ও সনেটগুচ্ছ।
তাঁর সাহিত্য সম্ভার তাঁর জীবনবেদ।
আমরা মিলনসাগরে  কবি পবিত্র মুখোপাধ্যায়ের কবিতা তুলে আনন্দিত।
আমরা কৃতজ্ঞ কবি কবি ডলি দাশগুপ্ত -এর কাছে যিনি আমাদের কবি পবিত্র মুখোপাধ্যায়ের ছবি এবং
কবির সংক্ষিপ্ত জীবনী লিখে পাঠিয়েছেন।
কবি পবিত্র মুখোপাধ্যায়ের মূল পাতায় যেতে এখানে ক্লিক করুন।
উত্সঃ  কবি পবিত্র মুখোপাধ্যায়ের কবিতার উপর, কবি ডলি দাশগুপ্ত তিনটে গবেষণাপত্র প্রকাশিত
.         করেছেন, যথাক্রমে “কবিতার কালপুরুষ”, “পবিত্র মুখোপাধ্যায়-এর কবিতায় মিথ” এবং “বর্ণময়
.         কবি পবিত্র”।
.         দেশ ১৯৮৩ - ২০০৭।
.         শিশিরকুমার দাশ, সংসদ বাংলা সাহিত্য সঙ্গী, ২০০৩।

আমাদের ই-মেল - srimilansengupta@yahoo.co.in
এই পাতা প্রকাশ - ২০.৪.২০১৪
...